REZOLUTË
PËR VLERËSIMIN E VEPRIMTARISË SË INSTITUTIT TË STUDIMEVE PËR KRIMET DHE PASOJAT E KOMUNIZMIT NË SHQIPËRI PËR VITIN 2018

Kuvendi i Shqipërisë,
- Duke njohur dhe vlerësuar rolin e Institutit të Studimeve për Krimet dhe Pasojat e Komunizmit në grumbullimin, administrimin, ruajtjen dhe dokumentimin e materialeve të kësaj periudhe në Shqipëri;
- Duke njohur bashkëpunimin e këtij Instituti me institucionet kërkimore, kulturore, arsimore dhe institucione të tjera vendase e të huaja për shkëmbimin e informacionit e të përvojës, lidhur me objektin e punës së Institutit;
- Duke konsideruar se detyrat kryesore të punës së këtij Instituti kërkojnë mbështetjen e vazhdueshme të organeve shtetërore, medias, shoqërisë civile dhe partnerëve, në funksion të ruajtjes së kujtesës sonë kolektive; 
- Duke konstatuar nevojën për ndryshime ligjore në lidhje me qëllimin, objektin dhe   përcaktimin e saktë të “periudhës së sistemit komunist”, miratimin e strukturës dhe organikës së Institutit nga Kuvendi, në mbështetje të mbarëvajtjes së punës së Institutit; 
Vlerëson veprimtarinë e Institutit të Studimeve për Krimet dhe Pasojat e Komunizmit në Shqipëri, gjatë vitit 2018, në drejtim të:
- Konsolidimit të aktivitetit nëpërmjet projekteve informuese dhe botimit, promovimit dhe shpërndarjes së librave të rinj, ku përfshihen studime shkencore, albume, botime dokumentuese, memuare, letërsi publicistike, botime historike, si dhe fjalori enciklopedik i viktimave të terrorit komunist.
- Organizimit të një serie leksionesh dhe bisedash me karakter informues dhe sensibilizues  mbi dramën e komunizmit dhe pasojat në realitetin e sotëm, me nxënësit e shkollave të të gjitha niveleve të arsimit publik dhe jopublik.
- Krijimit të arkivit audio-vizual të dëshmive të ish të përndjekurve politikë, me qëllim evidentimin e krimeve të komunizmit përmes rrëfimit të të mbijetuarve, si dhe krijimit të një arkivi material me artifakte dhe çdo gjurmë tjetër të trashëgimisë materiale komuniste. 
- Përpunimit të dokumenteve elektronike dhe realizimit të videoregjistrimeve me dëshmi të të mbijetuarve nga burgjet dhe kampet e regjimit komunist.
- Realizimit të filmit të parë dokumentar në 3D “Kampi i Tepelenës”, në kuadër të projekteve informuese-sensibilizuese, i cili i paraprin ciklit të  muzeve virtualë të burgjeve dhe kampeve në Shqipërinë komuniste. 
- Zgjerimit të bashkëpunimit me institucionet vendase, si dhe bashkëpunimit ndërkombëtar, ku veçojmë pranimin e Institutit të Studimeve për Krimet dhe Pasojat e Komunizmit në Shqipëri si anëtar në rrjetin ndërkombëtar të institucioneve të kujtesës. 
Kuvendi rekomandon që Instituti i Studimeve për Krimet dhe Pasojat e Komunizmit në Shqipëri, për vitin 2019, të përmirësojë punën në këto drejtime:
- Të vijojë studimin, evidentimin dhe sensibilizimin e publikut ndaj trashëgimisë materiale, e cila dëshmon drejtpërsëdrejti krimet e sistemit komunist si: ish-burgjet, kampet e punës së detyruar dhe  kampet e internimit.
- Të vijojë publikimin e veprimtarive, që kanë çuar në dhunimin e të drejtave e lirive themelore të njeriut në vitet e regjimit komunist. 
- Të studiojë mekanizmat që u përdorën nga organet shtetërore dhe partiake për të krijuar hendekun ndërmjet kundërshtarëve politikë realë apo potencialë me pjesën tjetër të popullsisë.
- Të hulumtojë mbi format e rezistencës morale dhe kulturore nëpër burgje apo kampe përqendrimi, si dhe shtypjen e ndëshkimin që i pasoi.
- Të evidentojë rolin që media dhe gazetaria shqiptare kanë pasur gjatë periudhës postkomuniste në nxitjen e ndjeshmërisë publike dhe reflektimin shoqëror ndaj së kaluarës së vendit. 
- Të bashkëpunojë me televizionet kombëtare, për të ekspozuar punën studimore të Institutit, duke krijuar një hapësirë të dedikuar televizive, me qëllim informimin publik mbi të shkuarën komuniste të vendit. 
- Të forcojë aksesin publik online mbi të gjithë veprimtarinë e Institutit, të intensifikojë fushatat e ndërgjegjësimit, duke përdorur gjerësisht rrjetet sociale, lehtësisht të arritshme, sidomos në brezat e periudhës post ’90. 
- Përmes forcimit të kapaciteteve shkencore dhe studimore të punonjësve të tij  Instituti, të rrisë standardet e botimeve dhe studimeve, duke shmangur interpretimet e njëanshme të ngjarjeve dhe fakteve historike.
- Të propozojë ndryshimet e duhura ligjore, të cilat sjellin përmirësimin e punës në arkivin e Institutit, në përcaktimin e detyrimit ligjor për pajisjen me “certifikatë sigurie” për punonjësit që punojnë me dokumentet arkivore brenda dhe jashtë tij, me përcaktimin e qartë ligjor të “periudhës së sistemit komunist” në Shqipëri, si dhe me specifikimet që lidhen me kualifikimet shkencore të domosdoshme (tituj dhe grada shkencore), që duhet të kenë punonjësit e Institutit që merren me studime dhe botime.

KRYETAR
Gramoz Ruçi
Miratuar në datën 23.5.2019.

